Къэбэрдей-Балъкъэрым зы мазэ дэкIмэ хьэзыр щащIынущ щIэныгъэ гуэдзэн щрагъэгъуэт къэрал IуэхущIапIэу Урысейм щынэхъ ин дыдэхэм ящыщыр икIи сабий минитхум нэблагъэ зэкIуэлIэнур
Республикэм и Iэтащхьэ КIуэкIуэ Юрий иригъэкIуэкIащ мы Iуэхум егъэщIылIа министерствэхэмрэ подряд IуэхущIапIэхэмрэ я унафэщIхэр къызрихьэлIа зэIущIэ.
КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ, ухуэныгъэмрэ псэупIэ-коммунальнэ хозяйствэмкIэ министр Тутыкъу Анзор сымэ зэрыжаIамкIэ, КъБР-м и Iэтащхьэр 2015 гъэм щэкIуэгъуэм и 7-м ухуэныгъэм щеплъам хуищIауэ щыта дагъуэ псори ягъэзэкIуэжащ. Иджыпсту инженер коммуникацэхэр зэтегъэувэныр, пщIантIэм щхъуантIагъэхэр щыхэсэнымрэ зэIузэпэщ щIынымрэ нагъэблэгъащ, зи Iэпкълъэпкъыр тэмэму къызыдэмыбз сабийхэм папщIэ зыхуеину Iэмалхэр къызэрагъэпэщ. Пэшхэм Iэмэпсымэхэмрэ унэлъащIэмрэ щIагъэувэ. Мы махуэхэм унэм и щIыбыр зэрагъэнэхуну уэздыгъэхэр, мафIэс къэмыгъэхъунымкIэ Iэмэпсымэхэр, шынагъуэншагъэр къызэгъэпэщыным пыщIа системэхэр IэщIагъэлIхэм зэтраухуэнущ.
КIуэкIуэ Юрий зыхуэфащэ IэнатIэхэм яхуигъэуващ IуэхущIапIэм и деж щыIэну гъуэгу зэпрыкIыпIэр, транспорт къэувыIэпIэхэр зыхуей хуагъэзэну, светофорхэр фIадзэну. «ДыгъафIэ къалэ» сабий творчествэмкIэ академиер къызэIухыныр ипэжыпIэкIэ махуэшхуэу увын икIи республикэм и сабийхэм ИлъэсыщIэм ирихьэлIэу хуащI тыгъэ лъапIэу увын хуейщ. Абы япэ идгъэщын ухуэныгъэ иджыпсту щыIэкъым»,- къыхигъэщхьэхукIащ КъБР-м и Iэтащхьэм.
КъБР-м и Iэтащхьэмрэ Правительствэмрэ я пресс-IуэхущIапIэ.
